Jun 01,2017
3 నెలల కనిష్టానికి 'కీలక' రంగాల వృద్ధి
ముంబయి : బొగ్గు, ముడి చమురు, సిమెంట్‌ రంగాల్లో ఉత్పత్తి తగ్గడం మూలంగా ఏప్రిల్‌లో ఎనిమిది కీలక రంగాల వృద్ధి 2.5 శాతానికి దిగజారింది. ఇది మూడు నెలల కనిష్టం కావడం విశేషం. గత ఏడాది ఇదే కాలంలో కీలక రంగాలైన బొగ్గు, ముడి చమురు, సహజ వాయువు, చమురు శుద్ధి ఉత్పత్తులు, ఎరువులు, ఉక్కు, సిమెంట్‌, విద్యుత్తు రంగాల వృద్ధి మొత్తంగా 8.7 శాతంగా నమోదు అయింది. బుధవారం సర్కారు వెల్లడించిన గణాంకాల ప్రకారం బొగ్గు, ముడి చమురు, సిమెంట్‌ రంగాలలో వరుసగా 3.8%, 0.6%, 3.7% ప్రతికూల వృద్ధి నమోదు అయింది. ఆయా ప్రధాన రంగాల్లో కుంగుదల దేశీయ పారిశ్రామికోత్పత్తి సూచీపై (ఐఐపీ) తీవ్ర ప్రతికూల ప్రభావం కనబరిచే అవకాశం ఉంది. ఈ ఎనిమిది రంగాలు మొత్తంగా ప్యాక్టరీల ఉత్పత్తిలో దాదాపు 38 శాతం వాటాను కలిగి ఉన్నాయి. ఏప్రిల్‌ మాసంలో చమురు శుద్ధి ఉత్పత్తులు , విద్యుత్తు ఉత్పత్తి రంగాలు వరుసగా 0.2%, 4.7 శాతానికి మందగించాయి. గత ఏడాది ఇదే కాలంలో ఈ రెండు రంగాల ఉత్పత్తి దాదాపు 19.1%, 14.5 శాతంగా నమోదు అవుతూ వచ్చింది.
మీ స్నేహితులకు రికమెండ్ చెయ్యండి